CELEX: C2006/212/36
Language: fi
Date: 2006-09-02 00:00:00
Title: Asia C-279/06: Ennakkoratkaisupyyntö, jonka Audiencia Provincial de Madrid (Espanja) on esittänyt 29.6.2006 — CEPSA, Estaciones de Servicio SA v. LV Tobar e Hijos SL

2.9.2006   
            
            
               FI
            
            
               Euroopan unionin virallinen lehti
            
            
               C 212/21
            
         Ennakkoratkaisupyyntö, jonka Audiencia Provincial de Madrid (Espanja) on esittänyt 29.6.2006 — CEPSA, Estaciones de Servicio SA v. LV Tobar e Hijos SL
   (Asia C-279/06)
   (2006/C 212/36)
   Oikeudenkäyntikieli: espanja
   Ennakkoratkaisua pyytänyt tuomioistuin
   Audiencia Provincial de Madrid
   Pääasian asianosaiset
   
      Kantaja: CEPSA, Estaciones de Servicio SA
   
      Vastaaja: LV Tobar e Hijos SL
   Ennakkoratkaisukysymykset
   
               1)
            
            
               
                           A)
                        
                        
                           Onko EY 81 artiklan 1 kohtaa tulkittava niin, että öljytuotteiden jakelijan ja huoltamon pitäjän välillä vuonna 1996 tehty huoltamosopimus, jossa jälkimmäinen velvoitetaan määrätyksi ajaksi ostamaan moottori- ja lämmityspolttoaineita yksinomaan tältä toimittajalta ja olemaan tänä aikana myymättä muiden jakelijoiden toimittamia vastaavia tuotteita, kuuluu tämän artiklan soveltamisalaan sillä perusteella, että tällainen velvoite merkitsee kilpailukieltositoumusta, vaikka kyseistä sopimusta voitaisiinkin taloudellisen merkityksensä perusteella pitää edustussopimuksena?
                        
                     
                           B)
                        
                        
                           Jos sopimus kuuluu kyseisen artiklan soveltamisalaan, voidaanko kiellosta poiketa, jos asetuksessa N:o 1984/1983 (1) säädetyt, etenkin sopimuksen kestoa koskevat edellytykset täyttyvät?
                        
                     
                           C)
                        
                        
                           Jos näin olisi, edellyttääkö tämän asetuksen 10 ja 12 artiklan säännös, jonka mukaan kilpailukieltositoumus voidaan tehdä yli viideksi vuodeksi, jos toimittaja myöntää huoltamon pitäjälle erityisiä kaupallisia tai rahoitukseen liittyviä etuja, sitä, että kyseiset kaupalliset tai rahoitukseen liittyvät edut ovat merkittäviä, vai riittääkö, että ne eivät ole vähämerkityksisiä? Voidaanko tätä säännöstä tulkita niin, että tällaisia kaupallisia tai rahoitukseen liittyviä etuja on myönnetty sellaisilla huoltamosopimuksilla, joiden nojalla öljytuotteiden toimittaja vastaa kustannuksista, joita koituu sen oman tavaramerkin esillepanosta ja ylläpidosta huoltamolla, tai luovuttaa käyttöön polttoainesäiliöitä ja -pumppuja, joita huoltamon pitäjä ei voi käyttää ilman yksinomaisen toimittajan kirjallista lupaa muiden kuin sen toimittamien tuotteiden myyntiin ja jotka huoltamon pitäjän on palautettava toimittajalle sen jälkeen, kun luvallinen käyttö on lopetettu, ja joiden arvo on katettu huoltamon pitäjän tavarantoimittajalle antamalla omavelkaisella pankkitakauksella?
                        
                     
                           D)
                        
                        
                           Jos kyseistä poikkeusta ei sovelleta, koskeeko EY 81 artiklan 2 kohdassa tarkoitettu pätemättömyys sopimusta kokonaisuudessaan?
                        
                     
         
               2)
            
            
               
                           A)
                        
                        
                           Onko EY 81 artiklan 1 kohtaa tulkittava niin, että tämänkaltaisella huoltamosopimuksella, jonka mukaan huoltamon pitäjän on myytävä moottori ja lämmityspolttoaineet yksinomaisen toimittajan määräämään vähittäishintaan, rikotaan periaatteessa kieltoa rajoittaa myyntihintojen määräämisvapautta, kun otetaan huomioon sopimuksen taloudellinen merkitys ja tarkemmin sanottuna huoltamon pitäjän kantamat riskit ja sen osallistuminen sopimuksen kohteena olevan tavaran toimituskustannuksiin tai myynninedistämiseen, kun asiaan vaikuttavat seuraavat merkitykselliset seikat:
                           
                                       1)
                                    
                                    
                                       Huoltamon pitäjä sitoutuu myymään ainoastaan yksinomaiselta toimittajalta ostamiaan voiteluaineita, autonesteitä ja moottori- ja lämmityspolttoaineita tämän kymmenen vuoden ajan vahvistamin vähittäishinnoin ja myyntikäyttöehdoin ja -tavoin, ja tätä sitoumusta voidaan jatkaa viideksi vuodeksi kerrallaan nimenomaisella ja kirjallisella sopimuksella, irtisanomisajan ollessa kuusi kuukautta.
                                    
                                 
                                       2)
                                    
                                    
                                       Huoltamon pitäjä vastaa tuotteisiin liittyvästä riskistä, tilavuuserosta aiheutuva riski mukaan luettuna, siitä hetkestä lähtien, jolloin hän vastaanottaa ne toimittajalta huoltamon varastosäiliöihin. Vastaanotettuaan tuotteet huoltamon pitäjällä on velvollisuus säilyttää ne olosuhteissa, jotka ovat tarpeen tuotteiden häviämisen tai vahingoittumisen estämiseksi, ja hän vastaa tarvittaessa sekä toimittajalle että kolmansille tuotteiden häviämisestä, vahingoittumisesta tai sekoittumisesta sekä näistä syistä mahdollisesti aiheutuvista vahingoista.
                                    
                                 
                                       3)
                                    
                                    
                                       Huoltamon pitäjän on maksettava toimittajalle vastaanotettujen moottori- ja lämmityspolttoaineiden hinta yhdeksän päivän kuluessa siitä, kun ne on toimitettu huoltamolle, ja asetettava ensimmäisen toimituserän saavuttua toimitusten kokonaishinnan vakuudeksi pankkitakaus, joka vastaa on 15 päivää. Jos toimitus jätetään maksamatta, toimittaja voi panna täytäntöön huoltamon pitäjän antaman takauksen, jolloin huoltamon pitäjä on velvollinen maksamaan loput toimituserät ennen niiden saapumista huoltamolle. Huoltamon pitäjän jakelijalle suorittama hinta lasketaan vähentämällä jakelijan määrittämästä vähittäishinnasta arvonlisäveroineen huoltamon pitäjälle kuuluva provisio, vastaava arvonlisävero mukaan luettuna. Toimitetun polttoaineen keskimääräinen myyntiaika toimituspäivästä laskettuna on huomattavasti vastaajan kantajalle asettamaa yhdeksän päivän maksuehtoa lyhyempi. Jakelija suorittaa huoltoasemalle kuukausittain veloitukset tai hyvitykset toimitettujen polttoaineiden hinnanmuutoksista sen mukaan, onko hintoja korotettu vai alennettu. Kuljetuskustannuksista vastaa tavarantoimittaja.
                                    
                                 
                                       4)
                                    
                                    
                                       Huoltamon pitäjä menee takuuseen ja vastaa asiakkaista, jotka se on valtuuttanut käyttämään Cepsa Cardia, joka on sen yrityskonsernin, johon toimittaja kuuluu, liikkeelle laskema ja hallinnoima luottokortti; huoltamon pitäjä tilittää korttiostoista kertyneen myynnin kuukauden kuluttua ostotapahtumasta, maksaa pienen osan kortin käyttökuluista ja kantaa luottoriskin asiakkaista, joille se on suoraan myöntänyt luottoa.
                                    
                                 
                                       5)
                                    
                                    
                                       Öljytuotteiden toimittaja vastaa kustannuksista, joita koituu sen tavaramerkin esillepanosta ja ylläpidosta huoltamolla, ja luovuttaa huoltamon käyttöön polttoainesäiliöitä ja -pumppuja, joita huoltamon pitäjä ei saa käyttää ilman yksinomaisen toimittajan kirjallista lupaa muiden kuin sen toimittamien tuotteiden myyntiin; tämän kaluston arvo vastaa täsmälleen huoltamon pitäjän tavarantoimittajalle antaman pankkitakauksen määrää.
                                    
                                 
                     
                           B)
                        
                        
                           Jos näin on, onko 22.6.1983 annettua komission asetusta N:o 1984/83 ja erityisesti sen 10–13 artiklaa tulkittava niin, että tämänkaltaiset sopimukset kuuluvat niiden soveltamisalaan ja ettei EY 81 artiklan 1 kohdassa määrättyä kieltoa sovelleta, jos sopimus täyttää asetuksen kyseisissä artikloissa poikkeukselle asetetut edellytykset?
                        
                     
                           C)
                        
                        
                           Onko kyseisen asetuksen 11 artiklaa siinä tapauksessa tulkittava niin, että sopimuksessa määrätään useampia kuin yksi kilpailunrajoitus, koska siinä määrätään, että toimittajalla on yksinomaisen toimitusoikeuden lisäksi myös oikeus määrätä myyntihinnat? Merkitseekö jakelijan marraskuussa 2001 huoltamolle antama lupa alentaa myyntihintaa alentamatta jakelijan tuloja sitä, että sopimusta voidaan pitää pätevänä?
                        
                     
         
      (1)  Perustamissopimuksen 85 artiklan 3 kohdan soveltamisesta yksinostosopimusten ryhmiin 22 päivänä kesäkuuta 1983 annettu komission asetus (ETY) N:o 1984/83 (EYVL L 173, s. 5).